
ΔΕΛΤΙΟ ΤΥΠΟΥ
Ε.Σ.Α.μεΑ.: Αμέτρητα τα προβλήματα στις δημόσιες δομές αποκατάστασης της Δυτικής Ελλάδας  
Τα σοβαρά προβλήματα που αντιμετωπίζουν τα Κέντρα Φυσικής Ιατρικής και Αποκατάστασης (ΚΕ.Φ.Ι.ΑΠ.) Ρίου, Πύργου, Αργοστολίου, Αγρινίου και Αμφιλοχίας αναδεικνύει η Περιφερειακή Ομοσπονδία Ατόμων με Αναπηρία Δυτικής Ελλάδας και Νοτίων Ιονίων Νήσων (Π.ΟΜ.Α.μεΑ. Δ.Ε. & Ν.Ι.Ν.), όπως τα διαπίστωσε από επιτόπιες επισκέψεις και ελέγχους, κατόπιν σχετικών καταγγελιών και αναφορών. Η ΕΣΑμεΑ απέστειλε έγγραφο με τα ανωτέρω στον κ. Η. Θεοδωρόπουλο, Διοικητή της 6ης Υγειονομικής Περιφέρειας
Δυστυχώς τα προβλήματα δεν είναι μεμονωμένα: Αναδεικνύουν μια συνολική εικόνα υποβάθμισης των δημόσιων δομών αποκατάστασης, με σοβαρές ελλείψεις προσωπικού, ανεπαρκή αξιοποίηση των υποδομών, υπολειτουργία θεραπευτικών υπηρεσιών και προβλήματα στις κτιριακές εγκαταστάσεις.
Η κατάσταση αυτή είναι απαράδεκτη, καθώς αφορά δημόσιες δομές που δημιουργήθηκαν για να εξυπηρετούν άτομα με αναπηρία και αυξημένες ανάγκες αποκατάστασης. Η διάθεση δημόσιων και ευρωπαϊκών κονδυλίων για τη δημιουργία και τον εξοπλισμό σύγχρονων υποδομών, οφείλει να συνοδεύεται από την πλήρη αξιοποίησή τους και τη διασφάλιση της εύρυθμης λειτουργίας τους. 
Στο ΚΕ.Φ.Ι.ΑΠ. Ρίου, η εξυπηρέτηση 10 ατόμων με αναπηρία πραγματοποιείται από μόλις τρεις εργαζόμενους, χωρίς εκπαιδευτικό προσωπικό, σε χώρο περίπου 50 τ.μ. Η πισίνα υδροθεραπείας δεν καλύπτει τις ανάγκες των ωφελούμενων. Απαιτούνται άμεση ενίσχυση της στελέχωσης, διεύρυνση του ωραρίου λειτουργίας και δημιουργία νέου, κατάλληλου και προσβάσιμου κτιρίου.
Στο ΚΕ.Φ.Ι.ΑΠ. Πύργου, οι σημαντικές ελλείψεις σε θεραπευτικό, διοικητικό και βοηθητικό προσωπικό οδηγούν σε περιορισμό των παρεχόμενων υπηρεσιών και υπολειτουργία της πισίνας αποκατάστασης. Υπάρχουν εκτεταμένες φθορές και υγρασία, ενώ κρίνεται αναγκαία η εξεύρεση κατάλληλου χώρου για τη μεταστέγαση του ΚΕΔΑΣΥ.
Στο ΚΕ.Φ.Ι.ΑΠ. Αργοστολίου, διαπιστώνεται σταδιακή αποδυνάμωση της αποστολής του και ανεπαρκής αξιοποίηση των εγκαταστάσεών του. Η συστέγαση διαφορετικών υπηρεσιών περιορίζει τη δυνατότητα ανάπτυξης υπηρεσιών αποκατάστασης, ενώ η αδυναμία λειτουργίας του ανελκυστήρα δημιουργεί σοβαρό ζήτημα προσβασιμότητας για τους μαθητές του Ειδικού Δημοτικού Σχολείου. Απαιτείται να διασφαλιστεί η προσβασιμότητα, η κατάλληλη αξιοποίηση των χώρων και η προτεραιότητα των αναγκών των ατόμων με αναπηρία.
Στο ΚΕ.Φ.Ι.ΑΠ. Αγρινίου, η υποστελέχωση και η ανεπαρκής λειτουργία της πισίνας αποκατάστασης περιορίζουν τις θεραπευτικές δυνατότητες, ενώ παραμένουν αναξιοποίητοι διαθέσιμοι χώροι που θα μπορούσαν να φιλοξενήσουν πρόσθετες υπηρεσίες.
Στο ΚΕ.Φ.Ι.ΑΠ. Αμφιλοχίας, καταγράφεται αντίστοιχη εικόνα υπολειτουργίας και αδυναμίας αξιοποίησης των διαθέσιμων υποδομών, γεγονός που καθιστά αναγκαία την άμεση ενίσχυση της λειτουργίας του.
Η αποκατάσταση αποτελεί δικαίωμα και όχι πολυτέλεια. Η πρόσβαση σε εξειδικευμένες υπηρεσίες δεν μπορεί να εξαρτάται από τις ελλείψεις κάθε δομής ούτε να περιορίζεται σε αποσπασματικές παρεμβάσεις.
Απαιτείται:
Άμεση και πλήρη στελέχωση όλων των ΚΕ.Φ.Ι.ΑΠ. με το αναγκαίο εξειδικευμένο επιστημονικό, θεραπευτικό, εκπαιδευτικό, διοικητικό και βοηθητικό προσωπικό.
Πλήρη λειτουργία των πισινών υδροθεραπείας και αποκατάστασης, με διεύρυνση του ωραρίου και απογευματινή εξυπηρέτηση όπου απαιτείται.
Αποκατάσταση των κτιριακών προβλημάτων και εξασφάλιση ασφαλών, σύγχρονων και πλήρως προσβάσιμων εγκαταστάσεων.
Αξιοποίηση όλων των διαθέσιμων χώρων και προστασία των υποδομών των ΚΕ.Φ.Ι.ΑΠ. από παραχωρήσεις ή χρήσεις που υποβαθμίζουν την κύρια αποστολή τους.
Αναβάθμιση του θεραπευτικού εξοπλισμού και εξασφάλιση των αναγκαίων μέσων μετακίνησης των ωφελούμενων.
Ανάπτυξη ολοκληρωμένων και εξατομικευμένων προγραμμάτων θεραπείας, εκπαίδευσης και αποκατάστασης, με διεπιστημονική συνεργασία.
Εκπόνηση συγκεκριμένου σχεδίου αναβάθμισης για κάθε ΚΕ.Φ.Ι.ΑΠ., με σαφές χρονοδιάγραμμα, εξασφαλισμένη χρηματοδότηση και τακτική παρακολούθηση της υλοποίησής του.

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: www.esamea.gr.

	Προσβάσιμο αρχείο Microsoft Word (*.docx)	Το παρόν αρχείο ελέγχθηκε με το εργαλείο Microsoft Accessibility Checker και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του.

